বিডি রিপোর্ট 24 ডটকম : পিলখানায় বিডিআর সদর দপ্তরে সংগঠিত সেনা কর্মকর্তা হত্যা মামলায় অভিযুক্তদের অভিযোগ থেকে অব্যাহতি পাওয়ার আবেদনের ওপর শুনানি শুরু হয়েছে।  বুধবার পুরান ঢাকার বকশীবাজার এলাকায় কেন্দ্রীয় কারাগার ও নবকুমার ইনস্টিটিউশন সংলগ্ন আলিয়া মাদ্রাসা মাঠে স্থাপিত মহানগর দায়রা জজ জহুরুল হকের বিশেষ এজলাসে এ শুনানি চলছে।  এ নিয়ে অভিযোগ (চার্জ) শুনানির ৮ম দিন চলছে। শুনানি উপলক্ষে আদালত ও আশপাশের এলাকায় নিরাপত্তা ব্যবস্থা জোরদার করা হয়েছে।  এর আগে গত ৫  জুলাই সপ্তম দিন শেষে মোট ৩৯৬ জন আসামির অব্যাহতির আবেদনের ওপর শুনানি শেষ হয়। গত ২৮ মার্চ মামলার এজাহার পাঠের মধ্যদিয়ে চার্জ গঠনের প্রক্রিয়া শুরু হয়।  হত্যা মামলায় ৮৫০ জনকে অভিযুক্ত করে চার্জশিট দেওয়া হলেও ৮৫০ আসামির মধ্যে কারাগারে আটক আছেন ৮২৬ জন। বাকি ২৪ আসামির মধ্যে ৩ জন মারা গেছেন এবং অন্যরা পলাতক।  উল্লেখ্য, ২০০৯ সালের ২৫ ও ২৬ ফেব্রুয়ারি রাজধানীর পিলখানায় বিডিআর সদর দপ্তরে এক বিদ্রোহের ঘটনায় ৫৭ জন সেনা কর্মকর্তাসহ ৭৪ জনকে হত্যা করা হয়।  এ ঘটনায় লালবাগ থানার ভারপ্রাপ্ত কর্মকর্তা (ওসি)  পুলিশের পরিদর্শক নবজ্যোতি খীসা প্রথমে লালবাগ থানায় এবং পরে নিউমার্কেট থানায় মামলা করেন।